Document ID: 31985D0377

Komisijas lēmums
(1985. gada 7. jūnijs)
par Kopienas klasifikācijas izveidi lauku saimniecībām
(85/377/EEK)
EIROPAS KOPIENU KOMISIJA,
ņemot vērā Eiropas Ekonomikas kopienas dibināšanas līgumu,
ņemot vērā Padomes 1965. gada 15. jūnija Regulu (EEK) Nr. 79/65/EEK, ar ko izveido tīklu grāmatvedības datu apkopošanai par lauku saimniecību ienākumiem un uzņēmējdarbību Eiropas Ekonomikas kopienā [1], kurā jaunākie grozījumi izdarīti ar Regulu (EEK) Nr. 2143/81 [2],
ņemot vērā Padomes 1984. gada 24. maija Regulu (EEK) Nr. 1463/84 par lauku saimniecību struktūras apsekojumu organizāciju 1985. un 1987. gadā [3] un jo īpaši tās 6. panta 2. punktu,
tā kā:
(1) Komisijas 1978. gada 7. aprīļa Lēmums 78/463/EEK par Kopienas klasifikācijas izveidi lauku saimniecībām [4], kurā jaunākie grozījumi izdarīti ar Lēmumu 84/542/EEK [5], 1. pantā definē divus faktorus, uz kuriem ir balstīta Kopienas klasifikācija, respektīvi, saimniecības veids un saimniecības ekonomiskais lielums; tā kā šos divus faktorus nosaka, pamatojoties uz standarta bruto starpību (SGM).
(2) Standarta bruto starpība, kura ir definēta augšminētā lēmuma 1. panta d) apakšpunktā, ir ekonomisks rādītājs, ko izsaka naudas izteiksmē; tā kā šāds rādītājs ir pakļauts izmaiņām laika gaitā.
(3) Augšminētā lēmuma I pielikumā noteiktās standarta bruto starpības ir balstītas uz vidējām vērtībām pārskates laika posmā; tā kā tādēļ, ievērojot ekonomiskās tendences, tās būtu regulāri jāatjaunina, tā lai klasifikāciju varētu turpināt saturīgi pielietot šī lēmuma 3. pantā precizētajiem mērķiem; tā kā šim nolūkam būtu jāparedz biežums, cik vien iespējams, saistībā ar gadiem, kuros veic saimniecības struktūras apsekojumus.
(4) Šāda atjaunināšana būtu jāveic, pamatojoties uz vidējām bruto starpībām, kuras novērotas vairāku gadu apsekojuma laika posmā.
(5) Raksturlielumu saraksts, kuram ir noteiktas standarta bruto starpības, būtu jāsaskaņo ar saimniecības struktūras apsekojumos lietotām pozīcijām.
(6) Ir vajadzība grozīt klasifikācijas shēmu, kas pieņemta ar Lēmumu 78/463/EEK, lai vairāk varētu ņemt vērā reģionu apstākļus, jo īpaši dalībvalstīs, kuras pievienojušās EEK pēc šā lēmuma stāšanās spēkā, kā arī izmaiņas struktūras apsekojumos izmantoto pozīciju sarakstā.
(7) Tomēr shēma, ciktāl tas iespējams, jāsaglabā bez izmaiņām, lai nodrošinātu pietiekamu secību laikā, tādējādi ļaujot analizēt tendences.
(8) Eiropas lieluma vienība ir pamata vienība, ko izsaka kā naudas vērtību par doto apsekojuma laika posmu, tā kā šajā vērtībā laika gaitā veic izmaiņas, ko ietekmē pārmaiņas dažādos faktoros, kuri nosaka agroekonomiskās tendences; tā kā lai Eiropas lieluma vienību saglabātu pilnīgi precīzu Kopienas klasifikācijas sakarā, tās definīcijas būtu regulāri jāatjaunina, vienlaicīgi pielāgojot SGM (standarta bruto starpību).
(9) Šajā lēmumā paredzētie pasākumi ir saskaņā ar EEK Lauku saimniecību grāmatvedības datu tīkla komitejas atzinumu un Lauksaimniecības statistikas pastāvīgās komitejas atzinumu,
IR PIEŅĒMUSI ŠO LĒMUMU.
I NODAĻA
Kopienas klasifikācija lauku saimniecībām
1. pants
Šajā lēmumā "Kopienas klasifikācija lauku saimniecībām" (še turpmāk "klasifikācija") nozīmē vienotu saimniecību klasifikāciju Kopienā, kas balstīta uz to saimniecības veidu un ekonomisko lielumu un kas veidota tā, lai viendabīgas saimniecību grupas varētu vairāk vai mazāk apvienot vienotā kopumā.
Saimniecības veidu un saimniecības ekonomisko lielumu nosaka, pamatojoties uz standarta bruto starpību.
2. pants
1. Klasifikāciju veido tā, lai tā it īpaši atbilstu kopējās lauksaimniecības politikas informācijas vajadzībām.
2. Klasifikācijas mērķis ir nodrošināt instrumentu, kas Kopienas līmenī dotu iespēju:
- analizēt saimniecību stāvokli, pamatojoties uz ekonomiskiem kritērijiem,
- salīdzināt ekonomikas kritērijus:
- dažādu klasifikācijas grupu starpā,
- dažādu dalībvalstu vai to rajonu starpā,
- dažādu laika posmu starpā.
3. Klasifikācijas piemērošana principā ietver Kopienas saimniecību struktūras apsekojumos un caur Kopienas Lauku saimniecību grāmatvedības datu tīklu iegūto datu noformējumu pēc saimniecības veida un lieluma šķiras.
II NODAĻA
Standarta bruto starpība
3. pants
Šajā lēmumā "standarta bruto starpība" (SGM) nozīmē starpību starp ražošanas standarta vērtību un atsevišķu īpašu izmaksu standarta vērtību, kā to nosaka I pielikums, šo starpību nosaka dažādiem kultūru un mājlopu raksturlielumiem katrā rajonā.
4. pants
Kopējā saimniecības standarta bruto starpība atbilst katra raksturlieluma vērtību summai, reizinot katras vienības SGM ar attiecīgo vienību skaitu.
5. pants
Standarta bruto starpības nosaka, izmantojot vidējos pamatdatus, kas aprēķināti vairāku gadu ilgā apsekojuma posmā. Tos atjaunina, ņemot vērā ekonomiskās tendences.
I pielikums nosaka datu vākšanas kārtību, aprēķinu metodi un SGM noteikšanas biežumu.
III NODAĻA
Saimniecības veids
6. pants
Šajā lēmumā "saimniecības veidu" nosaka pēc dažādu uzņēmumu relatīvā ieguldījuma to kopējā standarta bruto starpībā.
7. pants
Atkarībā no prasīto sīko ziņu apjoma, saimniecības veidus iedala šādi:
- vispārējā ekonomiskās orientācijas klase,
- pamata ekonomiskās orientācijas klase,
- īpašā ekonomiskās orientācijas klase,
- atsevišķu saimniecības veidu apakšiedalījums.
Šis apakšiedalījums nav obligāts tām dalībvalstīm, kurās šāda veida lauku saimniecību skaits ir mazs.
Saimniecību iedalījums pēc veida ir noteikts II pielikumā.
IV NODAĻA
Saimniecības ekonomiskais lielums
8. pants
Saimniecības ekonomisko lielumu nosaka, pamatojoties uz saimniecības kopējo standarta bruto starpību. To izsaka Eiropas lieluma vienībās (ESU). Šo vienību definē saskaņā ar III A pielikumu. Saimniecības ekonomiskā lieluma aprēķināšanas metode ir noteikta III B pielikumā.
9. pants
Saimniecību ekonomiskais lielums ir noteikts III C pielikumā.
V NODAĻA
Vispārīgie noteikumi
10. pants
Lēmums 78/463/EEK paliek spēkā pieteikumiem, kuri attiecas uz laiku līdz 1985. gadam. Vēlāki pieteikumi jāpamato ar šo lēmumu.
Pirmajā šādā pieteikumā izmanto SGM, kas atbilst apsekojuma laika posmam "1982" (1981., 1982. un 1983. kalendārie gadi vai 1981./82., 1982./83. un 1983./84. lauksaimniecības ražošanas gadi) un kas noteikti atbilstoši II pielikumam.
11. pants
Komisija ar dalībvalstu palīdzību vismaz katros desmit gados pārskata gūto pieredzi šā lēmuma piemērošanā un jebkādas Kopienas jaunas vajadzības, kas radušās šajā jomā. Pēc šāda pārskata šā lēmuma noteikumus drīkst pēc vajadzības grozīt.
12. pants
Šis lēmums ir adresēts dalībvalstīm.
Briselē 1985. gada 7. jūnijā

Labels: 19
6